Rassisme-bewerings by nog ŉ skool gemaakLeerders van Sans Souci Girls’ High School betoog Vrydag (2 September 2016) by die skool. Foto: Twitter via @FeesMustFallWC Leerders van die Sans Souci Girls High School in Newlands, Kaapstad, het Vrydagoggend op die skoolterrein betoog oor beweerde rassisme by die skool. Sans Souci is die vierde skool hierdie week waar die skoolbestuur en onderwysers van rassisme beskuldig word en waar swart leerders beweer daar word teen hulle gediskrimineer. Leerders het Vrydag ŉ memorandum aan die Wes-Kaapse departement van onderwys oorhandig en geëis dat daar aan hul griewe gehoor gegee word. Op die plakkate wat tydens die betoging omhoog gehou is, het onder meer gestaan ‘Black Hair Matters’, ‘They tell us to leave our cultures at home’ en ‘Black shouldn’t be a burden’. Verskeie meisies was in trane terwyl hulle aan verslaggewers vertel het hoe hulle by die skool behandel word. Die leerders beweer hulle word nie toegelaat om hul hare op natuurlike wyse te dra nie en word strafpunte gegee indien hulle hul moedertaal op die skoolterrein praat. Die leerders beweer dieselfde geld nie vir Afrikaanse leerders wat Afrikaans by die skool praat nie. ‘n Boekie waarin ‘n leerder se strafpunte aangeteken is glo omdat sy Xhosa gepraat het. Foto: Twitter via @FeesMustFallWC Volgens die memorandum wat die leerders Vrydag aan die onderwysdepartement oorhandig het, eis hulle dat Charmaine Murray onmiddellik as skoolhoof bedank. Hulle eis ook dat die skool se reëls oor hare gewysig word, dat die taalbeleid wat glo die praat van inheemse tale verbied, gewysig word en dat leerders wat nie in staat is om die skoolfonds te betaal nie, van geen aktiwiteite by die skool uitgesluit mag word nie. Die leerders dring ook daarop aan dat meer swart onderwysers by die skool aangestel word om die demografie van die skool se leerders te weerspieël. “Dit kan nie toegelaat word dat ons aan witheid (whiteness) onderwerp word, wanneer daar swart onderwysers is wat gekwalifiseerd is nie,” het die leerders geskryf. Hulle dring daarop aan dat leerders toegelaat word om ŉ metgesel van enige geslag na skooldanse toe te bring, dat die skool se beheerliggaam herstruktureer word, dat ŉ amptelike ondersoek gedoen word na die bewerings van rassisme by die skool en dat onderwysers “wat rassisme en ŉ gebrek aan respek in hul klaskamers bevorder” afgedank word. Debbie Schäfer, die Wes-Kaapse LUR vir onderwys, het in ŉ verklaring gesê dat enige bewerings van rassisme en diskriminasie in ŉ baie ernstige lig beskou word. Volgens Schäfer het die voorsitter van die skool se beheerliggaam haar ingelig dat die leerders nog nooit voorheen hul ontevredenheid oor rassisme by die skool uitgespreek het nie. Sy het gesê die beheerliggaam sal volgende week vergader om die aangeleentheid te bespreek. “[Skole se] gedragskodes moet die waardes van die Grondwet weerspieël. Ek doen ŉ beroep op alle skole in die Wes-Kaap om hul gedragskodes te hersien en te verseker dat dit in ooreenstemming met die Grondwet en verteenwoordigend van die hele skoolgemeenskap is,” het Schäfer gesê.